ย้อนกลับไปตอนที่ผมยังหาที่พักในโตเกียวจากหลายๆที่ ด้วยที่งบประมาณที่จำกัดและไม่อยากย้ายกระเป๋าเดินทางไปมาหลายๆที่ สุดท้ายก็เลยมาลงตัวที่บ้านพักของมาซารุซังทั้งหมด7วัน6คืน ด้วยราคาที่ไม่แพง แถมได้พักในห้องนอนที่เป็นเสื่อทาตามิ ไม่เหมือนโรงแรมทั่วๆไปในญี่ปุ่น และที่สำคัญเหมือนมีคนท้องถิ่นให้คำปรึกษาอีกด้วย สบายใจไปอีกเปราะ แนะนำเลยสำหรับคนที่มาเที่ยวโตเกียว(โดยเฉพาะคนมาครั้งแรก)

หากคุณอยากมาช้อปปิ้งที่ดองกี้ ร้าน100เยน ซูเปอร์มาร์เก็ตญี่ปุ่น แถวบ้านมาซารุซังนี่มีครบ เจริญเหมือนๆกลางเมืองเลยไม่ต่างจากย่านชุมชนในบ้านๆเรา พอมาถึงวันแรกมาซารุซังขับรถไปรับถึงสถานีรถไฟไม่ต้องกลัวกระเป๋าเดินทางหนักเดินถือไปไม่ไหวนะคับ บ้านมาซารุซังเป็นบ้านแบบญี่ปุ่นร่วมสมัย2ชั้นครึ่ง ตั้งอยู่บนเนินเขา ทางเดินเข้าบ้านไม่เปลี่ยว บ้านสวย(กว่าในรูปอีกนะครับ) สะอาด บรรยากาศดี สิ่งอำนวยความสะดวกในบ้านครบครัน เอาไปแค่แปรง+ยาสีฟันก็เพียงพอ

ที่ขาดไม่ได้หากคุณได้มีโอกาสมาพักที่นี่แล้วตั้งใจไปฟูจิซัง คุณต้องไม่พลาดการไปเที่ยวกับมาซารุ เพราะมาซารุพาไปได้หลายที่ ที่ๆพวกเราไปกันเองคงไปได้ไม่ถึง และไม่เหนื่อยด้วย โชคดีมากๆที่ได้ไปเห็นฟูจิซังในวันนั้นได้รูปถ่ายสวยๆมามากมายเลย(ถ้ารวมตัวกันได้4คนขึ้นไป ราคาไม่แพงเลย)

มาซารุซังพาพวกเราไปเที่ยวในเมืองโตเกียว พาไปกินอาหารอร่อยๆ หาร้านนู่นนี่ให้พวกเราซื้อของจนครบทุกอย่าง(ถ้าไปกันเองคงไม่เจอ เพราะหลายๆร้านอยู่ในสถานีรถไฟใต้ดิน) แถมยังเลี้ยงอาหารพวกเรามากมายจนพวกเราไม่รู้จะขอบคุณอย่างไร(ไม่รู้แกจะขาดทุนหรือเปล่าเนี่ย) อาหารแต่ละมื้อก็อร่อยมาก ผมจำอาหารที่ทานได้ทุกมื้อเลยครับ ข้าวแกงกระหรี่ สุกี้ญี่ปุ่น ข้าวผัดญี่ปุ่น ยากินิกุ สเต๊ก ^/\^

ขากลับทุกๆคนมายืนส่งเราที่หน้าบ้าน แล้วมาซารุซังก็พาพวกเราและกระเป๋าเดินทางร่วมๆ70กก.ไปส่งถึงหน้าลิฟท์ของสถานีรถไฟ ผมประทับใจทุกๆคนมาก ไม่อยากกลับบ้านเลย

คาแร๊คเตอร์ของแต่ละคน
มาซารุซัง - พ่อบ้านใจดี บริการเต็มที่ไม่มีบกพร่อง ถึงพูดไทยได้บ้างไม่ได้บ้าง แต่แกไม่เคยหลบพวกเราเลย เดินเข้ามาหาพวกเราคอยถามนู่นนี่ตลอดว่าทานข้าวหรือยัง ขาดอะไรไหม ไปหาซื้อของให้แบบทุ่มเทมากๆแกกังวลว่าเราไม่ได้ของยิ่งกว่าพวกเราอีก แนะนำทุกๆอย่างเลย และทำอาหารอร่อย
พี่ดาว - สาวไทยใจดี คุยเก่งมาก เป็นล่ามให้เราและมาซารุซังบ้างในบางครั้ง โดยเฉพาะเวลานั่งทานข้าวด้วยกัน ติดขัดปัญหาอะไรบอกแกได้ทุกอย่าง แกช่วยเราได้หมด แถมยังพาเราออกไปซื้อของด้วย
คุณแม่มาซารุ - อาม่าอารมณ์ดี ไม่เคยหยุดยิ้ม แข็งแรง ชอบทำสวน คุยกะพวกเราตลอด คอยเรียกไปกินข้าวทุกวัน
ยูริ - หมาปอมฯสุดน่ารัก ชอบกินแครอท ชอบเลียแขนคน ไม่ชอบให้อุ้ม

มาซารุซังเป็นเจ้าของบ้านที่สมบูรณ์แบบจริงๆ หากไปโตเกียวครั้งหน้าคงไม่ได้ไปพักที่อื่นแน่ๆครับ ^^